Vrou vas vir stappie in polisie-uniformFoto: SAPD Maj. Thulani Zwane, woordvoerder van die polisie, het gesê polisiebeamptes van die Durban-Sentrale grondeenheid was omstreeks 14:00 besig op patrollie in Victoriastraat toe hulle die vrou in die straat sien stap, geklee in ŉ volledige polisie-uniform. “Die beamptes het die vrou gevra of sy ŉ polisiebeampte is,” het Zwane gesê. “Sy het aanvanklik nie die vraag beantwoord nie en kon ook nie ŉ aanstellingsertifikaat toon nie. Later het sy gesê sy is ŉ vrywilliger en die uniform het aan haar pa, wat ŉ polisiebeampte is, behoort.” Die beamptes het haar in hegtenis geneem en na die Durban-Sentraal-polisiestasie geneem waar sy aangekla is daarvan dat sy haarself as ‘n polisiebeampte voorgedoen het. Sy sal binnekort in die hof verskyn. Lt.genl. Mmamonnye Ngobeni, provinsiale polisiekommissaris, het die beamptes geloof vir die inhegtenisneming. “Mense wat hulself as wetstoepassingsbeamptes voordoen skep wantroue tussen die polisie en publiek en sal daarom met die volle mag van die gereg te doen kry. Ons sal ondersoek instel om te bepaal of die verdagte by enige ander misdade in die provinsie betrokke was,” het sy gesê.